《谢陈国宾见寄》
元代·叶颙

陈兄遗我山中诗，随风落空成珠玑。寒光绕壁夜窗紫，清声响涧山泉飞。

杜陵去后天无功，飘飘千古遗悲风。老兔入云霄汉黑，大龙上天江海空。

知君笔有万牛力，追转风骚气无敌。辞丰意远欲乘虚，天高风冷寒生骨。

作诗为谢来意勤，自惭瓦缶无美音。阑千一抚三叹息，天风西来洗予心。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。